
Forgácsképződés szimulációja egyélű határozott élgeometriájú szerszám esetén

A műszaki gyakorlatban a modellszámítások alkalmazása egyre nagyobb teret hódít. Bár egyik oldalról joggal állítható, hogy az eredmények csupán közelítő jellegűek, és összetett rendszereknél igen nagy hibákkal terheltek, addig más, elsősorban a lineáris, vagy közel lineáris feladatok esetében kijelenthető, hogy a tervezés szakaszában alkalmazott szimulációval igen jelentős mennyiségű idő és anyagi ráfordítás takarítható meg. Napjainkban ez a versenyképesség egyik fontos összetevője.
A forgácsolás napjainkban az egyik leginkább elterjedt fémmegmunkálási eljárás, világszerte a gyártási folyamatok 80%-át teszik ki. Ugyanakkor komoly környezetvédelmi és gazdaságossági kérdéseket vet fel például a nagy mennyiségben alkalmazott hűtő-kenő folyadékok miatt. A Nyíregyházi Főiskola Műszaki Alapozó és Gépgyártástechnológiai Tanszékén számos kísérletsorozat zajlott e témában.
Ebben a dolgozatban szeretnénk a szimuláció oldaláról tanulmányozni a forgácsképződés folyamatát. A feladat nehézsége a jelenség fizikai és kémiai összetettségéből fakad. A forgácsképződést kétdimenziós modell segítségével vizsgáltuk, amely leírja a mechanikai kölcsönhatást, a hőtani jelenségeket, a lineáris és plasztikus anyagjellemzőket, a súrlódást és a kopást.
Számításokat végeztünk, amelyekkel megadtuk a feszültségállapotot, a forgácsolási hőmérsékletet és a kopást bizonyos forgácsolási paraméterek esetén. Eredményeinket összevetettük a kísérleti tapasztalatokkal és a hagyományos, tapasztalati összefüggésekkel.
Az általunk felépített modell helyesen jelzi a nyírási zóna mechanikai és hőtani jelenségeit, a szerszám homlokfelületének melegedését, a forgács mozgását és magas hőmérsékletét, a kopás fő helyeit.
Kimutattuk, hogy modellünk alkalmassá tehető forgácsolási folyamatok optimalizálására.



